Title: ประกาศกระทรวงสาธารณสุข เรื่อง กำหนดแบบบัตรประจำตัวพนักงานเจ้าหน้าที่ตามพระราชบัญญัติควบคุมผลิตภัณฑ์ยาสูบ พ.ศ. 2560

ประกาศกระทรวงสาธารณสุข
เรื่อง
กำหนดแบบบัตรประจำตัวพนักงานเจ้าหน้าที่ตามพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐

อาศัยอำนาจตามความในมาตรา ๕ วรรคหนึ่ง และมาตรา ๕๑ วรรคสอง แห่งพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐ รัฐมนตรีว่าการกระทรวงสาธารณสุขออกประกาศไว้ ดังต่อไปนี้

ข้อ ๑  ประกาศนี้เรียกว่า ประกาศกระทรวงสาธารณสุข เรื่อง
กำหนดแบบบัตรประจำตัวพนักงานเจ้าหน้าที่ตามพระราชบัญญัติควบคุมผลิตภัณฑ์ยาสูบ พ.ศ.
๒๕๖๐

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  บัตรประจำตัวพนักงานเจ้าหน้าที่ให้เป็นไปตามแบบท้ายประกาศนี้

ข้อ ๔  รูปถ่ายที่ติดบัตรประจำตัวพนักงานเจ้าหน้าที่
ให้ใช้รูปถ่ายที่ถ่ายไม่เกินหกเดือนก่อนวันยื่นคำขอมีบัตรประจำตัวพนักงานเจ้าหน้าที่
เป็นรูปถ่ายครึ่งตัว ขนาด ๒.๕ × ๓.๐ เซนติเมตรหน้าตรง แต่งเครื่องแบบปกติ
หรือเครื่องแบบที่ต้นสังกัด ไม่สวมหมวก และไม่สวมแว่นตาดำ

ข้อ ๕  ให้ปลัดกระทรวงสาธารณสุข
หรือผู้ซึ่งปลัดกระทรวงสาธารณสุขมอบหมายเป็นผู้ออกบัตรประจำตัวพนักงานเจ้าหน้าที่ให้แก่พนักงานเจ้าหน้าที่ในสังกัดราชการบริหารส่วนกลางหรือสังกัดราชการบริหารส่วนกลางที่มีอำนาจหน้าที่ดูแลและรับผิดชอบในส่วนภูมิภาค
สังกัดกระทรวงสาธารณสุข กระทรวงศึกษาธิการ กระทรวงการคลัง
หรือสำนักงานคณะกรรมการคุ้มครองผู้บริโภคสำนักนายกรัฐมนตรี

ข้อ ๖  ให้ผู้ว่าราชการจังหวัด
หรือผู้ซึ่งผู้ว่าราชการจังหวัดมอบหมาย เป็นผู้ออกบัตรประจำตัวพนักงานเจ้าหน้าที่ที่ให้แก่พนักงานเจ้าหน้าที่ในสังกัดราชการบริหารส่วนภูมิภาค
สังกัดส่วนราชการซึ่งมีที่ตั้งในส่วนภูมิภาค สังกัดองค์การบริหารส่วนจังหวัด
เทศบาล องค์การบริหารส่วนตำบลหรือเมืองพัทยา

ข้อ ๗  ให้ผู้ว่าราชการกรุงเทพมหานคร
หรือผู้ซึ่งผู้ว่าราชการกรุงเทพมหานครมอบหมายเป็นผู้ออกบัตรประตำตัวพนักงานเจ้าหน้าที่ให้แก่พนักงานเจ้าหน้าที่ที่สังกัดกรุงเทพมหานคร
หรือสังกัดส่วนราชการอื่นซึ่งมีที่ตั้งอยู่ในพื้นที่กรุงเทพมหานคร

ข้อ ๘  บัตรประจำตัวพนักงานเจ้าหน้าที่ให้ใช้ได้หกปีนับแต่วันออกบัตร
เว้นแต่บัตรที่ออกให้สำหรับเจ้าหน้าที่ของรัฐที่มีวาระดำรงตำแหน่งไม่ถึงหกปี
ให้ใช้ได้จนถึงวันที่ผู้ถือบัตรครบวาระหรือพ้นวาระการดำรงตำแหน่ง แล้วแต่กรณี

ข้อ ๙  บัตรประจำตัวพนักงานเจ้าหน้าที่
ที่ออกตามความในพระราชบัญญัติควบคุมผลิตภัณฑ์ยาสูบ พ.ศ. ๒๕๓๕
หรือพระราชบัญญัติคุ้มครองสุขภาพของผู้ไม่สูบบุหรี่ พ.ศ. ๒๕๓๕ ให้ใช้ต่อไปได้จนกว่าจะหมดอายุ
แต่ทั้งนี้ ต้องไม่เกินหนึ่งร้อยแปดสิบวันนับแต่วันที่ประกาศฉบับนี้ใช้บังคับ

ข้อ ๑๐  ในกรณีที่มีปัญหาเกี่ยวกับการดำเนินการตามประกาศนี้
ให้ปลัดกระทรวงสาธารณสุขเป็นผู้วินิจฉัยชี้ขาด และให้คำสั่งหรือข้อวินิจฉัยของปลัดกระทรวงสาธารณสุขถือเป็นที่สุด

ประกาศ ณ วันที่ ๓๐ มีนาคม พ.ศ. ๒๕๖๑
ปิยะสกล  สกลสัตยาทร
รัฐมนตรีว่าการกระทรวงสาธารณสุข

เอกสารแนบท้าย

๑. แบบบัตรประจำตัวพนักงานเจ้าหน้าที่ท้ายประกาศกระทรวงสาธารณสุขออกตามความในพระราชบัญญัติควบคุมผลิตภัณฑ์ยาสูบ
พ.ศ. ๒๕๖๐

(ดูข้อมูลจากภาพกฎหมาย)

พัชรภรณ์/จัดทำ
๒๐
กรกฏาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๑๒๑ ง/หน้า ๒๕/๒๕ พฤษภาคม ๒๕๖๑